బంగ్లాదేశ్ క్రికెట్ జట్టు

బంగ్లాదేశ్ పురుషుల జాతీయ క్రికెట్ జట్టు బంగ్లాదేశ్ క్రికెట్ బోర్డు (BCB) నిర్వహించే జట్టు.  దీనికి టెస్ట్, వన్డే ఇంటర్నేషనల్ (వన్‌డే), ట్వంటీ 20 ఇంటర్నేషనల్ (T20I) హోదాతో అంతర్జాతీయ క్రికెట్ కౌన్సిల్ (ఐసిసి) లో పూర్తి స్థాయి సభ్యత్వం ఉంది. ఇది నవంబరు 2000లో ఢాకాలో భారత్‌తో జరిగిన మొదటి టెస్టు మ్యాచ్‌ను 9 వికెట్లతో కోల్పోయింది. దాంతో ఇది పదో టెస్టు ఆడే దేశంగా అవతరించింది. బంగ్లాదేశ్ 1977లో ఐసిసిలో అసోసియేట్ మెంబర్‌గా మారింది.  ఆ తరువాత ఆరు ఐసిసి ట్రోఫీలలో పాల్గొంది, ఇది టెస్టు ఆడే దేశాలకు ప్రధాన వన్‌డే పోటీ.

అంతర్జాతీయ క్రికెట్‌లోకి బంగ్లాదేశ్ అధికారికంగా ప్రవేశించడం 1979లో ఇంగ్లాండ్‌లో జరిగిన ఐసిసి ట్రోఫీలో జరిగింది. 1986 మార్చి 31న, బంగ్లాదేశ్ ఆసియా కప్‌లో పాకిస్తాన్‌తో తన మొదటి వన్‌డే మ్యాచ్ ఆడింది. చాలా కాలంగా, బంగ్లాదేశ్‌లో ఫుట్‌బాల్ అత్యంత ప్రజాదరణ పొందిన క్రీడ అయినప్పటికీ, క్రికెట్ క్రమంగా బాగా ప్రాచుర్యం పొందింది. ముఖ్యంగా పట్టణ ప్రాంతాల్లో 1990ల చివరి నాటికి ఫుట్‌బాల్‌ను అధిగమించింది,

1997లో, బంగ్లాదేశ్ మలేషియాలో జరిగిన ఐసిసి ట్రోఫీని గెలుచుకుంది. తద్వారా 1999 లో ఇంగ్లండ్‌లో పాల్గొనే మొదటి క్రికెట్ ప్రపంచ కప్‌కు అర్హత సాధించింది. అక్కడ, అది పాకిస్తాన్‌ను ఓడించడం చాలా కలకలం కలిగించింది. ఆ తరువాత స్కాట్లాండ్‌ను కూడా ఓడించింది. 2000 జూన్ 26న, బంగ్లాదేశ్ పూర్తి ఐసిసి సభ్యత్వం పొందింది.     

బంగ్లాదేశ్ టెస్టుల్లో (21, 2000, 2002 మధ్య), వన్‌డేలలో (23, 2001, 2004 మధ్య) వరుసగా అత్యధిక పరాజయాలను కలిగి ఉంది. ఐసిసితో పూర్తి సభ్య హోదా పొందిన తర్వాత, బంగ్లాదేశ్ 1999 ప్రపంచ కప్ తర్వాత మొదటి వన్‌డే విజయం కోసం 2004 వరకు వేచి ఉండాల్సి వచ్చింది. ఆ సందర్భంగా ఓడిపోయిన జింబాబ్వే జట్టు, 2005లో బంగ్లాదేశ్ తొలి టెస్టు విజయంలో కూడా పాల్గొంది; రెండో మ్యాచ్‌ను డ్రా చేసుకోవడం ద్వారా బంగ్లాదేశ్ తమ తొలి టెస్టు సిరీస్‌ను గెలుచుకుంది. 2009లో బంగ్లాదేశ్ రెండు టెస్టుల కోసం వెస్టిండీస్‌లో పర్యటించింది. రెండింటి లోనూ విజయం సాధించి, మొదటి విదేశీ టెస్టు సిరీస్ విజయాన్ని ఖాయం చేసుకుంది. వారు 2014లో మరో 2 మ్యాచ్‌ల టెస్టు సిరీస్ కోసం కరేబియన్‌కు వెళ్ళారు. వెస్టిండీస్ రెండు టెస్టు మ్యాచ్‌లలో గెచిచి, 5 సంవత్సరాల నాటి 2-0 టెస్టు సిరీస్ ఓటమికి బంగ్లాదేశ్‌పై ప్రతీకారం తీర్చుకుంది.

2023 జూలై 8 నాటికి, జట్టు 415 వన్‌డే మ్యాచ్‌లు అడి, 152 గెలిచింది.  2004 డిసెంబరులో భారత్ బంగ్లాదేశ్‌లో పర్యటించినప్పుడు వారు తమ 100వ వన్‌డే   ఆడారు. 200వ వన్‌డేని 2009లో బంగ్లాదేశ్ వెస్టిండీస్‌లో పర్యటించినప్పుడు ఆడారు. 300వ వన్‌డే  2015 ఐసిసి క్రికెట్ క్వార్టర్-ఫైనల్‌లో గెలిచారు. భారత్‌తో జరిగిన ప్రపంచకప్‌లో భారత్‌ విజయం సాధించింది. 2016 అక్టోబరులో ఆఫ్ఘనిస్తాన్ బంగ్లాదేశ్‌లో పర్యటించినప్పుడు తమ 100వ వన్‌డే విజయాన్ని అందుకున్నారు  

2023 జూన్ 17 నాటికి, బంగ్లాదేశ్ 138 టెస్టులు ఆడింది, 18 గెలిచింది. దాని మొదటి విజయం జింబాబ్వేపై, తదుపరి రెండు వెస్టిండీస్‌పై వచ్చాయి. పాకిస్థాన్, భారత్, దక్షిణాఫ్రికాలతో  డ్రాలు, ఇంగ్లండ్, శ్రీలంక, న్యూజిలాండ్, ఆస్ట్రేలియాపై విజయాలతో స్వదేశంలో ఫలితాలు మెరుగుపడ్డాయి.  2017 మార్చిలో శ్రీలంకలో పర్యటించినప్పుడు వారు తమ 100వ టెస్టును ఆడారు, అందులో వారు 4 వికెట్ల తేడాతో గెలిచారు.      

బంగ్లాదేశ్ 152 T20Iలు కూడా ఆడి,  56 గెలిచింది. వారు 2021 జూలైలో జింబాబ్వేపై తమ 100వ T20I ఆడారు, అందులో వారు గెలిచారు.   పాకిస్థాన్, భారత్, శ్రీలంక, ఆస్ట్రేలియా, న్యూజిలాండ్, వెస్టిండీస్‌లపై విజయాలతో ఫలితాలు మెరుగుపడ్డాయి. 2017 ఐసిసి ఛాంపియన్స్ ట్రోఫీలో సెమీ-ఫైనల్‌కు చేరుకోవడం, 2015 ఐసిసి క్రికెట్ ప్రపంచ కప్‌లో క్వార్టర్-ఫైనల్‌కు చేరుకోవడం, మూడు ఆసియా కప్‌లలో ( 2012, 2016, 2018 లో) రన్నరప్‌గా నిలవడం, 2018లో నిదాహాస్ ట్రోఫీ, 2019 ఐర్లాండ్‌ ట్రై-నేషన్ సిరీస్ ను గెలుచుకోవడం బంగ్లాదేశ్ సాధించిన ప్రధాన విజయాలు. అది, బంగ్లాదేశ్ సాధించిన మొట్టమొదటి బహుళ-జట్టు వన్‌డే టోర్నమెంట్ ఫైనల్ విజయం.

2023 మార్చి 4 నాటికి, బంగ్లాదేశ్ ఐసిసిచే టెస్ట్‌లలో 9వ స్థానంలో, వన్‌డేలలో 7వ స్థానంలోను, T20Iలలో 9వ స్థానంలోనూ ఉంది.

చరిత్ర

20 వ శతాబ్దం 
1971లో బంగ్లాదేశ్ స్వాతంత్ర్య ప్రకటనకు ముందు, తూర్పు పాకిస్తాన్ లోని అనేక జట్లు పాకిస్తాన్ దేశవాళీ క్రికెట్‌లో ఆడాయి- ఈస్టు పాకిస్తాన్ క్రికెట్ జట్టు ముగ్గురు ఆటగాళ్లను రంగంలోకి దింపింది, వారు తరువాత ఐసిసి ట్రోఫీ మ్యాచ్‌లు ఆడారు. 1977లో, బంగ్లాదేశ్ అంతర్జాతీయ క్రికెట్ కౌన్సిల్ (ఐసిసి)లో అసోసియేట్ మెంబర్‌గా మారింది.  ప్రారంభ ఐసిసి ట్రోఫీలో పాల్గొన్న పదిహేను జట్లలో బంగ్లాదేశ్ ఒకటి. 1979లో దీన్ని నిర్వహించారు, ఇది టెస్టు ఆడే దేశాలకు ఆ సంవత్సరం ప్రపంచ కప్‌కు అర్హత సాధించే అవకాశాన్ని ఇచ్చింది. రకీబుల్ హసన్ సారథ్యంలోని బంగ్లాదేశ్, రెండు మ్యాచ్‌లు గెలిచి, రెండింట్లో ఓడిపోయింది. కానీ మొదటి రౌండ్ దాటి ముందుకు వెళ్లలేకపోయింది.   1984 ఫిబ్రవరిలో సౌత్-ఈస్టు ఏషియన్ క్రికెట్ కాన్ఫరెన్స్ టోర్నమెంటులో విజయంతో బంగ్లాదేశ్ 1986 ఆసియా కప్‌కు అర్హత సాధించింది.  1986 మార్చి 31న, బంగ్లాదేశ్ తమ మొదటి వన్డే ఇంటర్నేషనల్‌ను ఐసిసి పూర్తి సభ్యుడితో ఆడింది. 

గాజీ అష్రఫ్ కెప్టెన్సీలో బంగ్లాదేశ్ 94 పరుగులకే ఆలౌటైంది. పాకిస్తాన్ ఏడు వికెట్లు మిగిలి ఉండగానే వారి విజయ లక్ష్యాన్ని చేరుకుంది.  మూడు జట్ల టోర్నీలో చివరి స్థానంలో నిలిచిన శ్రీలంకతో జరిగిన రెండో వన్డేలో ఓడిపోయింది. బంగ్లాదేశ్ 1988 ఆసియా కప్‌కు అర్హత సాధించింది. ఈసారి టోర్నమెంటుకు ఆతిథ్యం కూడా ఇచ్చింది; దేశంలో వన్డేలు నిర్వహించడం ఇదే తొలిసారి. అన్ని మ్యాచ్‌లలో ఓడిపోయినప్పటికీ, బంగ్లాదేశ్ ఆడిన మ్యాచ్‌లకు ఆ తరువాతి కాలంలో వన్‌డే హోదాను ఇచ్చారు. మునుపటి నెలల్లో వచ్చిన వరదల కారణంగా టోర్నమెంటు జరపడం సందేహాస్పదంగా ఉంది, కానీ అది అనుకున్నట్లుగానే సాగింది. వరద బాధితుల కోసం ఒక ఛారిటీ మ్యాచ్ నిర్వహించి $70,000 సేకరించింది. 

బంగ్లాదేశ్ 1990 ఆస్ట్రేలియన్-ఆసియా కప్,  ఆసియా కప్ 1990-91, 1995,  1997  లతో పాటు అనేక ఇతర ముక్కోణపు టోర్నమెంట్లలో పాల్గొంది, అయితే 1998 వరకు వారు తమ మొదటి వన్‌డేలో విజయం సాధించలేదు. మొదటి వన్‌డే నుండి 22-మ్యాచ్‌ల వరుస పరాజయాలు ఆ సమయంలో ఒక రికార్డు. 

1998 అక్టోబరులో, బంగ్లాదేశ్ మొట్టమొదటి ఐసిసి నాకౌట్ ట్రోఫీకి ఆతిథ్యం ఇచ్చింది (కానీ పాల్గొనలేదు) (ఈ కార్యక్రమం తరువాత ఇది ఐసిసి ఛాంపియన్స్ ట్రోఫీగా మారింది), ఇది టెస్టు ఆడే దేశాలన్నింటిని కలిగి ఉన్న నాకౌట్ వన్‌డే టోర్నమెంట్.

బంగ్లాదేశ్ 1979, 1982, 1982, 1986, 1990, 1994 లలో జరిగిన ఐసిసి ట్రోఫీల్లో పాల్గొంది. 1997 లో ట్రోఫీని గెలుచుకుంది, ఈ ప్రక్రియలో 1999 ప్రపంచ కప్‌కు అర్హత సాధించింది. అప్పటి బంగ్లాదేశ్ క్రికెట్ బోర్డు జనరల్ సెక్రటరీ, అమీనుల్ హుక్ మోని అబాహానీ క్రికెట్ గ్రౌండ్, బంగబంధు నేషనల్ స్టేడియంలో ఆస్ట్రో టర్ఫ్‌ను ఏర్పాటు చేయడానికి చొరవ తీసుకున్నాడు, తద్వారా స్థానిక ఆటగాళ్లు ఐసిసి ట్రోఫీలో ఆడబోయే పిచ్‌పై రెండు పూర్తి సీజన్‌లను సిద్ధం చేశారు. 1997లో.  బంగ్లాదేశ్ కూడా వన్‌డేలు ఆడే హక్కుతో ఒక సాధారణ ఐసిసి సభ్యునిగా మారింది. ద్వైపాక్షిక, ముక్కోణపు వన్‌డే టోర్నమెంటులను నిర్వహించడం ప్రారంభించింది. అంతకుముందు, ఫిబ్రవరిలో ఢాకా మూడవ, చివరి సార్క్ క్రికెట్ టోర్నమెంటుకు ఆతిథ్యం ఇచ్చింది. బంగ్లాదేశ్ 1999లో ఇంగ్లాండ్‌లో తన మొదటి ప్రపంచ కప్‌లో ఆడింది.స్కాట్‌లాండ్‌తో జరిగిన ప్రపంచ కప్ మ్యాచ్‌లో తమ మొదటి విజయాన్ని నమోదు చేసింది. ఆ తర్వాత నార్తాంప్టన్‌లో జరిగిన గ్రూప్ మ్యాచ్‌లో బంగ్లాదేశ్ 62 పరుగుల తేడాతో పాకిస్థాన్‌ను ఓడించి ఘోర పరాజయాన్ని సృష్టించింది. బంగ్లాదేశ్ తన పూర్తి 50 ఓవర్లలో 9/223 చేసింది. ప్రత్యుత్తరంగా, పాకిస్తాన్ 161 పరుగులు మాత్రమే చేయగలిగింది, మ్యాన్ ఆఫ్ ద మ్యాచ్‌గా మహమూద్‌ ఎంపికయ్యాడు. బంగ్లాదేశ్ తన ఐదు మ్యాచ్‌ల్లో మూడింటిలో ఓడిపోవడంతో సూపర్ సిక్స్ రౌండ్‌కు అర్హత సాధించలేదు. ఏది ఏమైనప్పటికీ, ఆస్ట్రేలియాతో రన్నరప్‌గా నిలిచిన పాకిస్థాన్‌పై విజయం, బంగ్లాదేశ్ మరుసటి సంవత్సరం టెస్టు ఆడే స్థితిని పొందేందుకు సహాయపడింది. 1997 ఐసిసి ట్రోఫీ లోను, 1999 ప్రపంచకప్‌లోనూ జట్టును నడిపించిన కోచ్ గార్డన్ గ్రీనిడ్జ్‌ను బంగ్లాదేశ్ మ్యాచ్ ఉదయం తొలగించింది.

టెస్టు జట్టుగా మొదటి సంవత్సరాలు (2000–2003) 
2000 నవంబరు 13న, బంగ్లాదేశ్ ఢాకాలో భారత్‌కు ఆతిథ్యమిచ్చిన తమ తొలి టెస్టు మ్యాచ్ ఆడింది.

బంగ్లాదేశ్ క్రికెట్ చరిత్రలో మొదటి టెస్టు పరుగు మెహ్రాబ్ హొస్సేన్ బ్యాట్ నుండి వచ్చింది, అతను 1999లో బంగ్లాదేశ్ జట్టుకు మొదటి వన్‌డే సెంచరీని కూడా చేశాడు. నైమూర్ రెహ్మాన్ సారథ్యంలో బంగ్లాదేశ్ తొమ్మిది వికెట్ల తేడాతో ఓడిపోయింది, అయినప్పటికీ విజ్డెన్ వారు "తమ పొరుగుదేశంతో సమ ఉజ్జీగా నిలిచి అన్ని అంచనాలను అధిగమించారు. కొన్నిసార్లు పైచేయి కూడా సాధించారు" అని పేర్కొన్నారు.  అమీనుల్ ఇస్లాం బుల్బుల్ మొదటి ఇన్నింగ్స్‌లో 145 పరుగులు చేశాడు, వారి జట్టు తరఫున మొదటి టెస్టులోనే సెంచరీ చేసిన మూడవ వ్యక్తిగా నిలిచాడు; రెహమాన్ 132 పరుగులకు ఆరు వికెట్లు పడగొట్టాడు. ఒక దేశపు తొలి టెస్టులో రెండవ అత్యుత్తమ బౌలింగ్ గణాంకాలవి.  2001 మార్చిలో, మాజీ ఆస్ట్రేలియా టెస్టు క్రికెటర్ ట్రెవర్ చాపెల్ కోచ్‌గా నియమితుడయ్యాడు.  ఆ తర్వాతి నెలలో బంగ్లాదేశ్ రెండు టెస్టులు, మూడు వన్‌డేలు ఆడేందుకు జింబాబ్వే పర్యటనకు బయలుదేరింది. ఆ సమయంలో పది టెస్టు జట్లలో తొమ్మిదో స్థానంలో ఉన్న జింబాబ్వే మొత్తం ఐదు మ్యాచ్‌ల్లోనూ గెలిచింది.

పరిపాలన సంస్థ 
బంగ్లాదేశ్ క్రికెట్ బోర్డ్ (BCB) బంగ్లాదేశ్ క్రికెట్ జట్టుకు,  దేశంలోని క్రీడకు పాలకమండలి. మైదానాలను నిర్వహించడం, క్రీడను ప్రోత్సహించడం BCB బాధ్యత. ఇది 1972లో బంగ్లాదేశ్ క్రికెట్ కంట్రోల్ బోర్డుగా స్థాపించబడింది.  దీని మొదటి రాజ్యాంగాన్ని 1976లో రూపొందించారు. 2007 జనవరిలో బోర్డు, దాని పేరు నుండి "నియంత్రణ"ను తొలగిస్తూ పేరును మార్చుకుంది.  BCB అధ్యక్షుడిని బంగ్లాదేశ్ ప్రభుత్వం నియమిస్తుంది.  జట్టు స్పాన్సర్‌షిప్‌ను కూడా బోర్డు నియంత్రిస్తుంది. 2003 నుండి టెలికమ్యూనికేషన్స్ కంపెనీ గ్రామీణ్‌ఫోన్ పురుషులు, మహిళల జాతీయ జట్లకు స్పాన్సర్ చేసింది. 2006 లో బోర్డు యువ, అనుభవం లేని ఆటగాళ్ల అభివృద్ధిని ప్రోత్సహించేందుకు ఒక అకాడమీని స్థాపించింది.  బోర్డు జాతీయ ఆటగాళ్లకు సెంట్రల్ కాంట్రాక్టులను జారీ చేస్తుంది. మ్యాచ్ ఫీజులను జారీ చేస్తుంది. 2005లో ఆటగాళ్లు ఆడిన టెస్టుకు సుమారు $1,000, వన్‌డేకి $500 ఇచ్చింది.

అంతర్జాతీయ మైదానాలు

జట్టు స్పాన్సర్‌షిప్

ప్రస్తుత స్క్వాడ్

కోచింగ్ సిబ్బంది

కోచింగ్ చరిత్ర 

 1997: గార్డన్ గ్రీనిడ్జ్
 1999–2000: ఎడ్డీ బార్లో
 2000: సర్వర్ ఇమ్రాన్
 2001–2002: ట్రెవర్ చాపెల్
 2002–2003: మొహ్సిన్ కమల్
 2003: సర్వర్ ఇమ్రాన్ (మధ్యంతర)
 2003–2007: డేవ్ వాట్మోర్
 2007: షాన్ విలియమ్స్ (మధ్యంతర)
 2007–2011: జామీ సిడాన్స్
 2011: స్టువర్ట్ లా (మధ్యంతర)
 2011–2012: రిచర్డ్ పైబస్
 2012–2014: షేన్ జుర్గెన్సెన్
 2014–2017: చండికా హతురుసింగ
 2018: కోర్ట్నీ వాల్ష్ (మధ్యంతర) 
 2018: రిచర్డ్ హాల్సల్ (మధ్యంతర)
 2018–2019: స్టీవ్ రోడ్స్ 
 2019: ఖలీద్ మహమూద్ (మధ్యంతర)
 2019–2022: రస్సెల్ డొమింగో 
 2023–ప్రస్తుతం: చండికా హతురుసింగ

టోర్నమెంటు చరిత్ర

ఐసిసి వరల్డ్ టెస్టు ఛాంపియన్‌షిప్

ఐసిసి క్రికెట్ ప్రపంచ కప్

ఐసిసి ఛాంపియన్స్ ట్రోఫీ

మూలాలు 

దేశాల వారీగా క్రికెట్ జట్లు